Vedtekter Norsk Hydrogenbilforening

# § 1 Foreningens navn

Foreningens navn er Norsk Hydrogenbilforening. Foreningen ble stiftet 22.03.2018

# § 2 Foreningens formål

Foreningens formål er å fremme bruken av hydrogenbiler. Med begrepet hydrogenbiler menes kjøretøy utelukkende drevet av hydrogen og brenselceller, eller batterielektriske kjøretøy med hydrogen som rekkeviddeforlenger.

Foreningen skal være et forum for medlemmene når det gjelder informasjon og meningsutveksling. Den skal bidra til økt kunnskap og oppmerksomhet om hydrogenbiler blant allmennheten og politikere, og den skal være en pådriver for tilrettelegging og bruk av hydrogenbiler.

# § 3 Medlemskap

Foreningen er en medlemsorganisasjon bestående av personlige medlemmer, bedrifter, organisasjoner og myndighetsorganer. Medlemskontingenten fastsettes av styret. Betalende medlemmer har stemmerett på årsmøtet. Hvert medlem har én stemme, uavhengig av om det er en enkeltperson eller er en større enhet.

# § 4 Lokalforeninger

Det åpnes for å etablere lokale foreninger etter behov.

# § 5 Styret og daglig ledelse

Foreningens ledelse ivaretas av et styre som velges blant foreningens medlemmer. Styret består av leder samt 4 medlemmer og 2 varamedlemmer, som alle velges på årsmøtet. Medlemmene velges for 2 år, og det søkes å organisere valget slik at ca. 50% av styret er på valg hvert år. Årsmøtet velger styrets leder hvert år. Med unntak av leder konstituerer styret seg selv. Vararepresentantene har møterett på styremøter, og stemmerett dersom ett eller flere av styrets faste representanter har forfall.

Styret er beslutningsdyktig når det er lovlig innkalt og leder eller nestleder samt minimum to styremedlemmer er til stede. Styret fordeler innbyrdes de oppgaver som ansees nødvendige for foreningens drift. Alle avgjørelser fattes med simpelt flertall. Ved stemmelikhet i voteringer har styreleder (styrets nestleder i dennes fravær) dobbeltstemme.

Styret kan engasjere daglig leder. I så fall skal ansvarsfordeling for oppgaver mellom daglig leder og styreleder beskrives skriftlig.

Styret tildeler prokura. I saker av prinsipiell karakter og/eller som binder foreningen økonomisk og juridisk, skal styreleder og daglig leder, eventuelt styreleder og ett styremedlem underskrive på vegne av foreningen.

Styrets hovedoppgave er:

1. Å påse at foreningens virksomhet ledes og organiseres på en god måte
2. Å være talerør for og representere foreningen utad sammen med daglig leder
3. Å sikre at foreningens ressurser forvaltes best mulig i forhold til formål og vedtektsfestede oppgaver
4. Å vedta budsjett og arbeidsplaner og kontrollere økonomien og driften gjennom kvartalsvis regnskaps - og virksomhetsrapporter.

# § 6 Representasjon

Styret beslutter eventuell tilknytning til nasjonale eller utenlandske organisasjoner.

# § 7 Årsmøtet

Årsmøtet avholdes innen utgangen av mai måned. Følgende frister gjelder.

1. Innkalling til årsmøtet skal skje 4 uker på forhånd.
2. Forslag til saker til årsmøte-behandling skal sendes til styret 3 uker på forhånd.
3. Dagsorden til årsmøtet sendes ut 2 uker på forhånd
4. Sakspapirer til Dagsorden skal sendes ut senest en uke på forhånd.
5. Hvor relevant kan sakspapirer legges på hjemmeside.

Stemmerett på årsmøtet har medlemmer som har betalt kontingent året før, samt nyinnmeldte i årsmøteåret, som har betalt kontingent 2 uker før årsmøtet.

Styre kan opprette arbeidsgrupper for å arbeide med oppgaver som styret prioriterer og der deltagelse fra medlemmer i hver gruppe avtales med styret. Hver arbeidsgruppe må ha minst et styremedlem som rapportere tilbake til styret.

Årsmøtet skal behandle:

1. Godkjenning av innkalling og dagsorden
2. Valg av møteleder, referent og to representanter til å undertegne protokollen
3. Godkjenning årsregnskapet og årsberetning
4. Behandle budsjett og arbeidsplan som legges frem
5. Valg av styre, styreleder og revisor
6. Valg av valgkomite etter styrets innstilling. Valgkomite består av 3 personer, der årsmøtet velger 2 personer og styret utnevner en person. Minst et medlem må være styremedlem.

Årsmøtet kan ikke behandle forslag som ikke er oppført på sakslisten. Saker som skal behandles av årsmøtet må sendes til foreningens sekretariat 3 uker før årsmøte, jf § 7, pkt 1.3 slik at de kan styrebehandles før de sendes medlemmene sammen med innkalling til årsmøtet.

Ekstraordinært årsmøte kan innkalles med minst 14 dagers varsel når styret eller revisor finner det nødvendig eller når minimum 1/10 av medlemmene skriftlig krever det.

# § 8 Vedtektsendringer

Forslag om vedtektsendringer fra medlemmer skal sendes foreningens styre minst 3 uker før årsmøtedato, jf § 7.

Vedtektsendringer krever minimum 2/3 av stemmene på årsmøtet for å bli vedtatt.

# § 9 Eksklusjon

Årsmøtet kan etter innstilling fra styret ekskludere medlemmer som opptrer i strid med foreningens formål, vedtekter eller skader foreningens omdømme.

# § 10 Oppløsning, sammenslutning og deling

Oppløsning av foreningen kan bare behandles på ordinært årsmøte. Blir oppløsning vedtatt med minst 2/3 flertall, innkalles ekstraordinært årsmøte 3 måneder senere. For at oppløsning skal skje, må vedtaket her gjentas med 2/3 flertall. Det kan velges et avviklingsstyre som skal forestå avviklingen. Det ordinære styret kan velges til avviklingsstyre, og får stilling som avviklingsstyre om intet valg foretas.

Foreningens formue skal etter oppløsning og gjeldsavleggelse tilfalle det formål foreningen arbeider for å fremme. Ingen medlemmer har krav på foreningens midler eller andel av disse.

Sammenslutning med andre foreninger eller deling av foreningen anses ikke som oppløsning. Vedtak om sammenslutning/deling og nødvendige vedtektsendringer i tilknytning til dette treffes i samsvar med bestemmelsene om vedtektsendring, jf. § 8. Styret skal i denne forbindelse utarbeide en plan for sammenslutningen/delingen som årsmøtet skal stemme over. Ved sammenslutning eller deling skal det innhentes samtykke fra kreditorer.